কর্মী, জন-অভিযোগএবংপেনশনমন্ত্রক
কেন্দ্রীয় মন্ত্রী জিতেন্দ্র সিং জম্মু সরকারি মেডিকেল কলেজে অক্সিজেন সিলিন্ডার এবং ভেন্টিলেটরের সংখ্যা হিসাব করতে বলেছেন
নতুন দিল্লি, ১২ মে, ২০২১
কেন্দ্রীয় কর্মচারী, গণঅভিযোগ ও পেনশন বিষয়ক প্রতিমন্ত্রী ডঃ জিতেন্দ্র সিং দুঃস্থ রোগীদের সময়মত অক্সিজেন সিলিন্ডার ও ভেন্টিলেটর সরবরাহের জন্য কেন্দ্রশাসিত জম্মু ও কাশ্মীর প্রশাসনকে বলেছেন। তিনি বলেছেন, প্রত্যেক দুঃস্থ রোগীকে প্রয়োজনে এই সুবিধা পৌঁছে দিতে অক্সিজেন সিলিন্ডার ও ভেন্টিলেটরের সংখ্যা খতিয়ে দেখতে হবে। তিনি আরও বলেন, অক্সিজেন না পাওয়ার অভিযোগে প্রতিটি মৃত্যুই ব্যাপক সামাজিক অস্থিরতা তৈরি এবং যে কোন ধরণের ভাল কাজের ক্ষেত্রে প্রতিকূলতা সৃষ্টি করে। এই প্রেক্ষিতে জম্মু সরকারি মেডিকেল কলেজের মত প্রতিটি অগ্রণী চিকিৎসা প্রতিষ্ঠানের কাছে সুস্পষ্টভাবে এমন বার্তা পৌঁছে দেওয়া উচিত, যা চিকিৎসা প্রতিষ্ঠানগুলির মনোবল বাড়াবে এবং অক্সিজেনের অভাবে মৃত্যু ঠেকাতে যথাযথ ব্যবস্থা নিতে উৎসাহিত করবে।
কোভিড রোগীদের যথাযথ চিকিৎসা পরিষেবা পৌঁছে দেওয়ার ক্ষেত্রে জম্মু সরকারি মেডিকেল কলেজে স্বাভাবিক পরিষেবার অভাব সম্পর্কে যে সমস্ত খবর পাওয়া যাচ্ছে, সে বিষয়ে ডঃ সিং প্রশাসনের সঙ্গে আজ এক উচ্চ পর্যায়ের বৈঠক করেন। এই বৈঠকে কেন্দ্রশাসিত জম্মু ও কাশ্মীরের উপরাজ্যপালের উপদেষ্টা শ্রী ভাটনগর, অর্থ কমিশনার শ্রী অতুল দুল্লো, ডিভিশনাল কমিশনার শ্রী রাঘব ল্যাঙ্গার, জম্মুর জেলাশাসক শ্রী অনশূল গর্গ প্রমুখ উপস্থিত ছিলেন।
ডঃ জিতেন্দ্র সিং বলেন, কোভিড ব্যবস্থাপনার ক্ষেত্রে কমিউনিটি ম্যানেজমেন্ট একটি গুরুত্বপূর্ণ বিষয়। এই প্রেক্ষিতে জম্মু সরকারি মেডিকেল কলেজে এবং প্রশাসনিক কর্তৃপক্ষকে কোনরকম উদাসীনতা না দেখিয়ে সাধারণের মধ্যে আস্থার মনোভাব তৈরী করতে বলেছেন। জম্মু সরকারি মেডিকেল কলেজ সহ অন্যান্য কেন্দ্রশাসিত অঞ্চলের বিভিন্ন জেলাহাসপাতালে অক্সিজেনের যোগান বাড়াতে প্রশাসন কি ব্যবস্থা নিচ্ছে সে সম্পর্কেও ডঃ সিং আধিকারিকদের কাছে জানতে চান। এই প্রসঙ্গে ডঃ সিং-কে জানানো হয় যে, জম্মু সরকারি মেডিকেল কলেজে দুটি অক্সিজেন উৎপাদন ইউনিট চালু করা হয়েছে। এছাড়াও এই মেডিকেল কলেজে অক্সিজেনের যোগান বাড়াতে আরও দুটি ইউনিট চালু করা হচ্ছে। অক্সিজেন সিলিন্ডারের অতিরিক্ত মজুত সম্পর্কে ডঃ সিং-কে জানানো হয়, বর্তমানে এই মেডিকেল কেলেজে ৪০০টি সিলিন্ডার রয়েছে। অক্সিজেনের যোগান বাড়াতে প্রশাসনের বিভিন্ন প্রয়াসের প্রশংসা করে ডঃ সিং জম্মু ও কাশ্মীরে অক্সিজেন সিলিন্ডার সহ ভেন্টিলেটরের সংখ্যা হিসেব করে দেখার আহ্বান জানান। কোভিডের বিরুদ্ধে লড়াইয়ে এবং সাধারণ মানুষের জীবন রক্ষায় তিনি প্রশাসন ও হাসপাতালের কর্মীদের পাশে থাকার কথা পুনরায় জানান।
ডঃ সিং জম্মু সরকারি মেডিকেল কলেজে অক্সিজেন যোগানের ওপর নজর রাখতে ডিভিশনাল কমিশনারকে একজন মেকানিক্যাল ইঞ্জিনিয়ার এবং একজন বায়োমেডিকেল ইঞ্জিনিয়ারকে কাজে লাগানোর নির্দেশ দেন। হাসপাতাল কর্তৃপক্ষকে নিয়মিত ভাবে মেডিকেল বুলেটিং জারি করার নির্দেশ দেন তিনি। সঙ্কটগ্রস্থ রোগীদের চিকিৎসার ক্ষেত্রে ভেন্টিলেটর যোগান সম্পর্কে ডঃ সিং-কে জানানো হয় যে, জম্মু সরকারি মেডিকেল কলেজে ৬০টি ভেন্টিলেটর ও রেসপিরেটর যন্ত্র পাঠানো হচ্ছে। এই হাসপাতালে কর্মী ঘাটতি প্রসঙ্গে ডঃ সিং স্নাতকোত্তর স্তরের পড়ুয়াদের যুক্ত করার নির্দেশ দেন। তিনি ফাইনাল ইয়ার মেডিকেল স্ট্যুডেন্ট এবং নার্সিং স্ট্যুডেন্টদেরকেও মানব সম্পদের ঘাটতি মেটাতে কাজে লাগানোর পরামর্শ দেন। জম্মু সরকারি মেডিকেল কলেজের চিকিৎসকদের প্রতি আহ্বান জানিয়ে তিনি বলেন, চোপড়া নার্সিংহোমে চিকিৎসকদের যে প্রাইভেট রুম বা চেম্বার রয়েছে সেগুলিকে কোভিড চেম্বারে পরিণত করা যেতে পারে।
রোগীর আত্মীয়স্বজনদের সম্পর্কে ডঃ সিং আদর্শ কার্য পরিচালন বিধি মেনে চলার এবং তাদের পিপিই কীট সরবরাহের জন্য প্রশাসনকে নির্দেশ দেন। পুলিশ বাহিনী দিয়ে রোগীর আত্মীয়স্বজনদের মোকাবিলার পরিবর্তে তাদের সঙ্গে সংবেদনশীল মনোভাব নিয়ে আলাপ-আলোচনার পরামর্শ দেন তিনি। এব্যাপারে ডঃ সিং জম্মুর জেলাশাসক শ্রী অনশূল গর্গ-কে নির্দেশ দেন। জম্মুতে কোভিড টিকার যোগান সম্পর্কে ডঃ সিং-কে জানানো হয় যে, ৪৫ বছরের বেশি বয়সী ৯৬ শতাংশ ব্যক্তির টিকাকরণ হয়েছে। সমগ্র কেন্দ্রশাসিত অঞ্চলে টিকাকরণের হার ৬০ শতাংশ। ১৮ থেকে ৪৫ বছর বয়সীদের টিকাকরণ শুরু হয়েছে বলেও ডঃ সিং-কে জানানো হয়।
ডঃ সিং কোভিডের বিরুদ্ধে লড়াইয়ে সাধারণ মানুষের কাছে আরও বেশি পরিষেবা পৌঁছে দেওয়ার জন্য বিভিন্ন দপ্তর এবং নাগরিক সমিতিগুলির মধ্যে সমন্বয় বাড়ানোর ওপর গুরুত্ব দেন। ডঃ সিং বলেন, কেন্দ্রশাসিত প্রশাসনকে সবরকম সহায়তা করা হবে, যাতে মানুষের জীবন রক্ষায় স্বাস্থ্য পরিকাঠামোর আরও মানোন্নয়ন ঘটানো যায়।
CG/BD/AS/
(Visitor Counter : 113